Drie dood, kind kritiek in gru-ongelukFoto: Verskaf. Drie mense is Maandagoggend dood en ŉ kind kritiek beseer toe die motor waarin hulle gereis het in Johannesburg teen versperrings aan die kant van die pad gebots het. Russel Meiring, woordvoerder van ER24, het gesê die voorval het in die vroeë oggendure op die M1-noord naby die Corlettweg-afrit plaasgevind. “Toe ons paramedici by die toneel opdaag, het hulle die wrak van die motor in die middel van die snelweg aangetref. Die insittendes is uit die motor geslinger en is ŉ ent weg van die voertuig aangetref,” het hy gesê. Meiring het gesê ŉ man en vrou het veelvuldige beserings opgedoen en het geen tekens van lewe getoon nie. Hulle is op die toneel dood verklaar. “ŉ Man, sowel as ŉ jong kind was in ŉ kritieke toestand. Die beseerdes is behandel en na nabygeleë hospitale gehaas vir mediese behandeling,” het Meiring gesê. Die kritiek beseerde man het volgens Meiring op pad na die hospitaal aan sy beserings beswyk en is dood verklaar. Die polisie ondersoek die voorval.